CELEX: 32003R1466
Language: ro
Date: 2003-08-19
Title: Regulamentul (CE) nr. 1466/2003 al Comisiei din 19 august 2003 de stabilire a standardului de comercializare pentru anghinare și de modificare a Regulamentului (CE) nr. 963/98

03/Volumul 48
            
            
               RO
            
            
               Jurnalul Ofícial al Uniunii Europene
            
            
               221
            
         32003R1466
   
               L 210/6
            
            
               JURNALUL OFÍCIAL AL UNIUNII EUROPENE
            
            
               
            
         
      REGULAMENTUL (CE) NR. 1466/2003 AL COMISIEI
   
   din 19 august 2003
   de stabilire a standardului de comercializare pentru anghinare și de modificare a Regulamentului (CE) nr. 963/98
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), modificat ultima dată de Regulamentul (CE) nr. 47/2003 al Comisiei (2), în special articolul 2 alineatul (2) și articolul 3 alineatul (3) litera (c),
   întrucât:
   
               (1)
            
            
               În anexa I la Regulamentul (CE) nr. 2200/96, anghinarea face parte din produsele pentru care trebuie adoptate standarde. În Regulamentul (CE) nr. 963/98 al Comisiei din 7 mai 1998 de stabilire a standardelor de comercializare care se aplică conopidei și anghinarei (3), modificat ultima dată de Regulamentul (CE) nr. 46/2003 (4), ar trebui modificată definiția anghinarei de tipul „Poivrade” și „Bouquet”.
            
         
               (2)
            
            
               Din motive de claritate juridică, standardele aplicabile anghinarei ar trebui tratate în cadrul unui regulament distinct, iar Regulamentul (CE) nr. 963/98 ar trebui modificat în consecință. În acest sens, din motive de transparență pe piața mondială, este necesar să se țină seama de standardul pentru anghinare pe care îl recomandă grupul de lucru pentru standardizarea produselor alimentare perisabile și dezvoltarea calității din cadrul Comisiei Economice pentru Europa a Organizației Națiunilor Unite (CEE/ONU).
            
         
               (3)
            
            
               Aplicarea noilor standarde trebuie să aibă ca efect eliminarea de pe piață a produselor de calitate nesatisfăcătoare, să orienteze producția în scopul satisfacerii cerințelor consumatorilor și să faciliteze relațiile comerciale pe baza unei concurențe loiale, contribuind astfel la creșterea rentabilității producției.
            
         
               (4)
            
            
               Standardele sunt aplicabile în toate etapele de comercializare. Transportul pe distanțe mari, depozitarea pe o durată determinată sau diferitele manipulări la care sunt supuse produsele pot atrage după sine alterări care se datorează evoluției biologice a acestor produse sau caracterului lor mai mult sau mai puțin perisabil. Este necesar să se țină seama de aceste alterări în aplicarea standardelor în etapele de comercializare care urmează etapei de expediere. Dat fiind că produsele din categoria „Extra” trebuie să fie triate și ambalate cu grijă, se va lua în considerare doar diminuarea stării de prospețime și de turgescență a acestora.
            
         
               (5)
            
            
               Comercializarea anumitor soiuri de anghinare produse în regiunile italiene Sicilia, Puglia, Sardinia, Campania, Latium și Toscana de desfășoară în mod tradițional în regiunea de producție, în legături înfășurate în frunze și cu pedunculi mai lungi de 10 centimetri. La cererea Italiei, această practică de comercializare a fost autorizată de Regulamentul (CE) nr. 448/97 al Comisiei din 7 martie 1997 care, pentru anumite regiuni ale Italiei, derogă de la standardele comerciale prevăzute pentru anghinare (5). În scopul clarificării și simplificării reglementărilor comunitare, este necesar să se incorporeze aceste derogări în prezentul regulament și, în consecință, să se abroge Regulamentul (CE) nr. 448/97.
            
         
               (6)
            
            
               Măsurile prevăzute de prezentul regulament sunt în conformitate cu avizul Comitetului de gestionare a fructelor și legumelor proaspete,
            
         ADOPTĂ PREZENTUL REGULAMENT:
   Articolul 1
   Standardul de comercializare aplicabil anghinarei care intră sub incidența codului NC 0709 10 00 este prevăzut de anexă.
   Standardul se aplică în toate etapele de comercializare, în condițiile prevăzute de Regulamentul (CE) nr. 2200/96.
   Cu toate acestea, în etapele următoare expedierii, produsele pot prezenta, în raport cu cerințele standardului:
   
               (a)
            
            
               o ușoară diminuare a stării de prospețime și de turgescență;
            
         
               (b)
            
            
               pentru produsele din alte categorii decât categoria „Extra”, mici alterări care se datorează evoluției lor și caracterului lor mai mult sau mai puțin perisabil.
            
         Articolul 2
   (1)   Prin derogare de la dispozițiile din anexă, anghinarea produsă în regiunile italiene Sicilia, Puglia, Sardinia, Campania, Latium și Toscana pot fi comercializate, în aceste regiuni, în legături înfășurate în frunze și cu un peduncul mai lung de 10 centimetri.
   (2)   În vederea aplicării alineatului (1), fiecare lot în cauză va trebui să conțină, pe document sau pe fișa prevăzută la articolul 5 alineatul (2) din Regulamentul (CE) nr. 2200/96, pe lângă celelalte mențiuni obligatorii, următoarea indicație:
   
      „Destinato alla vendita al dettaglio unicamente in ….. (regiunea de producție)”.
   
   Articolul 3
   Regulamentul (CE) nr. 963/98 se modifică după cum urmează:
   
               1.
            
            
               În titlu, cuvintele „și anghinarei” se elimină.
            
         
               2.
            
            
               La articolul 1, alineatul (1) se înlocuiește cu următorul text:
               „(1)   Standardul de comercializare aplicabil conopidei care intră sub incidența codului NC 0704 10 este prevăzut de anexă”.
            
         
               3.
            
            
               Anexa II se elimină.
            
         
               4.
            
            
               La anexa I, cuvintele „anexa I” se înlocuiesc cu cuvântul „anexă”.
            
         Articolul 4
   Regulamentul (CE) nr. 448/97 se abrogă.
   Articolul 5
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 august 2003.
      
         
            Pentru Comisie
         
         Franz FISCHLER
         
         
            Membru al Comisiei
         
      
   
   
      (1)  JO L 297, 21.11.1996, p. 1.
   
      (2)  JO L 7, 11.1.2003, p. 64.
   
      (3)  JO L 135, 8.5.1998, p. 18.
   
      (4)  JO L 7, 11.1.2003, p. 61.
   
      (5)  JO L 68, 8.3.1997, p. 17.
   ANEXĂ
   STANDARD PENTRU ANGHINARE
   I.   DEFINIȚIA PRODUSULUI
   Prezentul standard reglementează anghinarea din soiurile (cultivarele) provenite din Cynara scolymus L., destinate livrării în stare proaspătă către consumatori, cu excepția anghinarei destinate transformării industriale.
   Denumirile „Poivrade” și „Bouquet” sunt atribuite anghinarei tinere de formă conică de tip violet.
   II.   DISPOZIȚII PRIVIND CALITATEA
   Standardul definește calitățile pe care trebuie să le prezinte anghinarea după condiționare și ambalare.
   A.   Caracteristici minime
   Luând în considerare dispozițiile speciale prevăzute pentru fiecare categorie și toleranțele admise, anghinarea din toate categoriile trebuie să fie:
   
               —
            
            
               întreagă;
            
         
               —
            
            
               sănătoasă; sunt excluse produsele atinse de putregai sau de alterări din cauza cărora ar deveni improprie pentru consum;
            
         
               —
            
            
               curată, practic lipsită de materii străine vizibile;
            
         
               —
            
            
               cu aspect proaspăt, să nu prezinte nici un semn de ofilire;
            
         
               —
            
            
               practic lipsită de paraziți;
            
         
               —
            
            
               practic lipsită de atacuri ale paraziților;
            
         
               —
            
            
               să nu prezinte umiditate exterioară anormală;
            
         
               —
            
            
               lipsită de mirosuri și/sau gusturi străine.
            
         Pedunculii trebuie să fie tăiați drept și să aibă o lungime de cel mult 10 cm. Dispoziția anterioară nu se aplică anghinarei prezentate sub formă de buchete, alcătuite dintr-un anumit număr de capitule atașate la nivelul pedunculului, precum și anghinarei din soiul „Spinoso”.
   Dezvoltarea și starea anghinarei trebuie să permită:
   
               —
            
            
               transportul și manipularea;
            
         
               —
            
            
               sosirea în condiții satisfăcătoare la locul de destinație.
            
         B.   Clasificarea
   Anghinarea se clasifică în trei categorii, definite după cum urmează:
   (i)   categoria „Extra”
   Anghinarea din această categorie trebuie să fie de calitate superioară. Ea trebuie să prezinte caracteristicile soiului și/sau tipului comercial respectiv. Bracteele centrale trebuie să fie foarte strânse, în funcție de caracteristicile soiului în cauză.
   Anghinarea nu trebuie să prezinte defecte, cu excepția unor alterări superficiale foarte mici la nivelul epidermei bracteelor, cu condiția să nu afecteze aspectul general al produsului, calitatea, conservarea și prezentarea în ambalaj a acestuia.
   Nervurile nu trebuie să prezinte un început de lignificare;
   (ii)   categoria I
   Anghinarea din această categorie trebuie să fie de bună calitate. Ea trebuie să prezinte caracteristicile soiului și/sau tipului comercial respectiv. Bracteele centrale trebuie să fie foarte strânse, în funcție de caracteristicile soiului în cauză.
   Cu toate acestea, anghinarea poate prezenta următoarele mici defecte, cu condiția să nu afecteze aspectul general al produsului, calitatea, conservarea și prezentarea în ambalaj a acestuia:
   
               —
            
            
               mici defecte de formă;
            
         
               —
            
            
               ușoare alterări datorate înghețului (crăpături);
            
         
               —
            
            
               ușoare lovituri.
            
         Nervurile nu trebuie să prezinte un început de lignificare;
   (iii)   categoria II
   Această categorie cuprinde anghinarea care nu poate fi încadrată în categoriile superioare, dar corespunde caracteristicilor minime definite în cele ce urmează. Anghinarea poate fi ușor deschisă.
   Anghinarea poate prezenta următoarele defecte, cu condiția să păstreze caracteristicile esențiale privind calitatea, conservarea și prezentarea:
   
               —
            
            
               defecte de formă;
            
         
               —
            
            
               alterare datorată înghețului (anghinare „brumată”);
            
         
               —
            
            
               ușoare lovituri;
            
         
               —
            
            
               mici pete pe bracteele exterioare;
            
         
               —
            
            
               început de lignificare a nervurilor.
            
         III.   DISPOZIȚII PRIVIND MĂRIMEA
   Mărimea este determinată de diametrul maxim al secțiunii ecuatoriale a capitulelor.
   Se stabilește un diametru minim de 6 cm.
   Scala de mărime stabilită în cele ce urmează este obligatorie pentru categoriile „Extra” și I și este facultativă pentru categoria II:
   
               —
            
            
               diametrul egal sau mai mare de 13 cm;
            
         
               —
            
            
               diametrul egal sau mai mare de 11 cm și mai mic de 13 cm;
            
         
               —
            
            
               diametrul egal sau mai mare de 9 cm și mai mic de 11 cm;
            
         
               —
            
            
               diametrul egal sau mai mare de 7,5 cm și mai mic de 9 cm;
            
         
               —
            
            
               diametrul egal sau mai mare de 6 cm și mai mic de 7,5 cm.
            
         De asemenea, este admis diametrul egal sau mai mare de 3,5 cm și mai mic de 6 cm în cazul anghinarei denumite „Poivrade” sau „Bouquet”.
   IV.   DISPOZIȚII PRIVIND TOLERANȚELE
   Sunt admise toleranțe privind calitatea și mărimea pentru fiecare colet care conține produse care nu sunt conforme cu cerințele pentru categoria indicată.
   A.   Toleranțe privind calitatea
   (i)   categoria „Extra”
   Cinci la sută din cantitatea de anghinare care nu corespunde caracteristicilor categoriei respective, dar respectă cerințele pentru categoria I sau este admisă, în mod excepțional, în toleranțele pentru categoria în cauză;
   (ii)   categoria I
   Zece la sută din cantitatea de anghinare care nu corespunde caracteristicilor categoriei respective, dar respectă cerințele pentru categoria II sau este admisă, în mod excepțional, în toleranțele pentru categoria în cauză;
   (iii)   categoria II
   Zece la sută din cantitatea de anghinare care nu corespunde caracteristicilor categoriei respective și nici caracteristicilor minime, cu excepția produselor atinse de putregai sau de alterări din cauza cărora devine improprie pentru consum.
   B.   Toleranțe privind mărimea
   Pentru toate categoriile: zece la sută din cantitatea de anghinare care nu respectă cerințele în ceea ce privește scala de mărime sau mărimea indicată, dar se încadrează în mărimea inferioară și/sau superioară imediat următoare mărimii indicate, cu un diametru de cel puțin 5 cm pentru anghinarea încadrată la cea mai mică mărime (6-7,5 cm).
   Nu se acordă toleranțe privind mărimea pentru anghinarea denumită „Poivrade” sau „Bouquet”.
   V.   DISPOZIȚII PRIVIND PREZENTAREA
   A.   Omogenitatea
   Conținutul fiecărui colet trebuie să fie omogen și trebuie să conțină numai anghinare cu aceeași origine, din același soi sau de același tip comercial, de aceeași calitate și de aceeași mărime (în cazul scalei de mărime).
   Partea aparentă a conținutului coletului trebuie să fie reprezentativă pentru întregul colet.
   Prin derogare de la dispozițiile anterioare ale acestui punct, produsele reglementate de prezentul regulament pot fi amestecate în ambalaje de comercializare cu o greutate netă mai mică sau egală cu trei kilograme, cu fructe și legume proaspete din specii diferite, în condițiile prevăzute de Regulamentul (CE) nr. 48/2003 al Comisiei (1).
   B.   Ambalarea
   Anghinarea trebuie să fie ambalată astfel încât să se asigure o protecție convenabilă a produsului.
   Materialele utilizate în interiorul coletelor trebuie să fie noi, curate și confecționate din materii prime care să nu producă alterări interne sau externe ale produsului. Este autorizată utilizarea materialelor, în special a hârtiei sau timbrelor care conțin mențiuni comerciale, cu condiția ca imprimarea și etichetarea să fie realizate cu cerneală sau lipici care nu sunt toxice.
   În colete nu trebuie să existe corpuri străine.
   VI.   DISPOZIȚII PRIVIND MARCAJUL
   Fiecare colet trebuie să conțină, în caractere grupate pe aceeași parte, lizibile, de neșters și vizibile din exterior, următoarele indicații:
   A.   Identificarea
   Ambalatorul și/sau expeditorul: numele și adresa sau identificarea simbolică eliberată sau recunoscută de un serviciu oficial. Cu toate acestea, în cazul în care se utilizează un cod, mențiunea „ambalator și/sau expeditor (sau o abreviere echivalentă)” trebuie să existe lângă cod.
   B.   Natura produsului
   
               —
            
            
               „Anghinare”, în cazul în care conținutul nu este vizibil din exterior;
            
         
               —
            
            
               denumirea soiului pentru categoria „Extra”;
            
         
               —
            
            
               „Poivrade” sau „Bouquet”, după caz;
            
         
               —
            
            
               „Spinoso”, după caz.
            
         C.   Originea produsului
   Țara de origine și, eventual, zona de producție sau denumirea națională, regională sau locală.
   D.   Caracteristici comerciale
   
               —
            
            
               categorie;
            
         
               —
            
            
               număr de capitule;
            
         
               —
            
            
               mărime (în cazul scalei de mărime) exprimată în diametrul minim și maxim al capitulelor.
            
         E.   Marca oficială de control (facultativ).
   
      (1)  JO L 7, 11.1.2003, p. 65.